Oscars: Hier is vanjaar se beste akteur en aktriseTom Morello praat by die Oscars by die Dolby Theatre in Los Angeles [24 Februarie 2019]. (Foto: Chris Pizzello/Invision/AP) Colman het die gesogte goue beeldjie huis toe gevat vir haar rol in The Favourite. Dit is Colman se eerste Oscar-nominasie en sy is genomineer vir haar vertolking van Koningin Anne. Sy het al vier British Academy of Film and Television Arts-toekennings en twee Golden Globes in haar loopbaan gewen. Colman het Glenn Close geklop vir die Oscar vir beste aktrise. Close was gesien as ŉ gunsteling om dié beeldjie te verower. Colman het wel in haar bedankingstoespraak vir Close uitgesonder as iemand wat sy haar lewe lank nog bewonder. Sy het ook die regisseur van The Favourite, Yorgos Lanthimos, bedank, asook haar medesterre, Emma Stone en Rachel Weisz. Colman het ook vir haar kinders dankie gesê en gesê sy hoop hulle kyk by die huis na die toekenningsgeleentheid. “Dit gaan nie weer gebeur nie,” het sy gesê. Rami Malek het op sy beurt die beeldjie vir beste akteur huis toe geneem vir sy vertolking van Queen se Freddie Mercury in Bohemian Rhapsody. Dit is Malek se eerste Oscar en ook die eerste keer wat hy vir die kategorie genomineer is. Malek het sy ma, wat Sondagaand in die gehoor was, bedank en het ook hulde gebring aan sy oorlede pa wat nooit die kans gehad het om te sien hoe hy ŉ wêreldbekende rolprentster word nie. Hou Maroela Media dop vir ŉ volledige lys van Oscar-toekennings. Olivia Colman arriveer by die Oscars by die Dolby Theatre in Los Angeles [24 Februarie 2019]. (Foto: Charles Sykes/Invision/AP) Rami Malek by die Oscars by die Dolby Theatre in Los Angeles [24 Februarie 2019]. (Foto: Jordan Strauss/Invision/AP)